Det er nu fire måneder siden, at Danmark fik en ny regering.

Men kan det ses?

Kan det mærkes?

Her er, hvad vi ved:

Der er vedtaget højere afgifter på El-og dieselbiler.

Regeringen kræver, at børnefamilierne arbejder mere.

Bolig-job-ordningen (som koster over én mio. skattekroner pr. job) er genindført.

S-O-V-flertallet har vedtaget en dagpengereform, der koster 300 millioner kroner ekstra og mindsker beskæftigelsen med 840 personer.

Alt sammen den forkerte retning.

Liberal Alliance prøvede at overbevise statsminister Lars Løkke Rasmussen om at tage os med i regeringen. Vi fik en kurv – og har valgt at rette fokus mod forårets skatteforhandlinger. Her skal vi kunne se og mærke, at vi nu har en liberal regering – ikke bare af navn, men også af gavn.

Men i de næste uger skal vi gerne have en finanslov til at falde på plads. Udgangspunktet er, at de første cirka 1.100 milliarder kroner allerede er brugt på forhånd.

Tilbage er der ifølge finansminister Claus Hjort Frederiksen 1,7 milliarder kroner at forhandle om. Eller under to promille af den samlede finanslov.

Det kan vi så forsøge at sælge som meget eller lidt, stor eller lille indflydelse – alt efter temperament. Men det er udtryk for den traditionelle politiske tilgang. Den utraditionelle tilgang, som LA ville havde brugt, hvis vi havde stået i spidsen, ville have taget udgangspunkt i overskriften: »Forfra, ryd bordet, keep it simple!« Følgende »ordrer« ville blive givet til udvalgte ministre:

Erhvervsministeren

Smid alle gamle regler ud, og start forfra. Erhvervsstøtteordninger forvrider markedet: Sænk derfor skatten, fjern bøvlet, og lad være med at stå i vejen. Erhvervsdrivende skal ikke gå i evig angst for at overtræde den ene eller anden mystiske paragraf. Sænk selskabsskatten. Sænk aktie- og kapitalindkomstbeskatningen. Så kommer investeringer og arbejdspladser af sig selv. Kort sagt: Gør Danmark til verdens bedste erhvervs- og iværksætterland. Det er samtidig den bedste socialpolitik, fordi flere kan komme i arbejde.

Skatteministeren

Smid alle gamle regler ud, og start forfra. Stop ­boligskatternes himmelflugt. Kom op med gennemskuelige regler, der maksimalt må fylde 50 sider– i alt. Skat er noget, enhver bør kunne regne ud på bagsiden af en konvolut, så lad os få et enkelt system: Højt bundfradrag og flad skat af resten. Nedlæg ministeriet, når reformen er gennemført.

Socialministeren

Smid alle gamle regler ud og start forfra. Barbér de ufatteligt mange ydelser, der findes i dag, ned til højst fire ydelser. Én for kontanthjælpsmodtagere, én for syge, én for alderspensionister og én for førtidspensionister. Giv det maksimale frie valg til børn, syge, handicappede og pensionister, så de kan vælge den bedste hjælp selv. Bland dig uden om deres valg. Når reformerne er gennemført skal de kunne stå på maksimalt 25 sider.

Beskæftigelsesministeren

I dag fylder arbejdsmarkedslovgivningen med mere cirka 22.000 sider. Det er absurd. Smid alle gamle regler ud og start forfra. Fastsæt én enkel ydelse, sørg for sammen med skatteministeren at det altid kan betale sig at arbejde – og drop alle de rådighedsregler og kontrolforanstaltninger, der er som sand i maskineriet.

Energiministeriet

Smid alle gamle regler ud, og start forfra. Gør den enkelt og ikke mindst forståeligt. Brug aldrig mere ord som nødde-, svulmnings-, PSO- og NOx-afgift. Lad være med at opfinde nye afgifter, der reelt bare er skjulte ekstraskatter.

Trafikministeren

Fjern registreringsafgiften. Privatisér DSB.

Udlændinge- og integrationsministeriet

Smid alle de gamle regler ud. Tag på studietur til Schweiz, Australien og Canada og gennemfør følgende enkle regler:

Man er velkommen i Danmark, hvis man har et job og ikke trækker på de offentlige kasser.

Rul en rød løber ud for udenlandske investorer og iværksættere.

Man skal smides ud, hvis man er kriminel.

Slut med at søge asyl her på nær for personligt forfulgte – resten behandles i nærområderne.

Få skrevet flygtningekonventionen om.

Resten af ministerierne ville jeg slå sammen til ét ministerium for fremtiden: uddannelse, kultur, forskning, sundhed:

Lad private komme til, så borgerne selv kan vælge. Fjern al statslig detailstyring af faguddannet personale som f.eks. lærere, pædagoger, sygeplejesker og læger.

Giv folkeskolerne selvejende status. Lær af Finland, smid den centralistiske folkeskolereform ud, indfør universitetsbaseret læreruddannelse, og gør det attraktivt at være lærer: De finske børn går 40 procent mindre i skole end vores børn – men scorer tårnhøjt. Find ud af hvorfor, og handl derefter.

Gør det nemmere at belønne de dygtige offentligt ansatte og fyre dem, der ikke leverer varen.

Sats på kvalitet og skab rammerne, så nogle vil lægge verdensklasse-universiteter og undervisningsfaciliteter i Danmark.

Skab rammer, så kulturudbuddet vokser – ikke mindst fordi private gider at investere i kultur: Vi skal inspireres og provokeres – ikke sløves i søvn af statsdirigeret kunst.

Lær at leve med, at alle ikke blive lige – fokusér i stedet på at fremme muligheder.

Kort sagt: Skab rammerne for et Danmark med vækst, optimisme, tro på fremtiden, investeringslyst og ufatteligt mange flere muligheder for flere end i dag.

Det, de enkelte borgere kan bidrage med, vil de få langt større mulighed for at bringe i spil. Men det kræver, at vi tør forenkle og være visionære.

Tænk, hvis finanslovsforhandlingerne tog udgangspunkt i ovenstående. Det håber jeg, at de kommer til en dag.